WTC ଫାଇନାଲ୍ ମ୍ୟାଚ୍ ଡ୍ର କିମ୍ବା ଟାଇ ହେଲେ କିଏ ହେବ ବିଜେତା ? ସ୍ପଷ୍ଟ କରିବା ସହ ନୂତନ ନିୟମ ଲାଗୁ କଲା ଆଇସିସି - Prameya News7\nWTC ଫାଇନାଲ୍ ମ୍ୟାଚ୍ ଡ୍ର କିମ୍ବା ଟାଇ ହେଲେ କିଏ ହେବ ବିଜେତା ? ସ୍ପଷ୍ଟ କରିବା ସହ ନୂତନ ନିୟମ ଲାଗୁ କଲା ଆଇସିସି\n28/05/2021 at 7:31 PM\nନୂଆଦିଲ୍ଲୀ ୨୮।୦୫ଃ ଭାରତ ଓ ନ୍ୟୁଜିଲାଣ୍ଡ ମଧ୍ୟରେ ଜୁନ ୧୮ରୁ ୨୨ ପର୍ଯ୍ୟନ୍ତ ଇଂଲଣ୍ଡର ସାଉଥମ୍ପଟନରେ ବିଶ୍ବ ଟେଷ୍ଟ ଚାମ୍ପିଅନସିପର ଫାଇନାଲ୍ ମୁକାବିଲା ଖେଳାଯିବ। ଦୁଇ ଦଳ ଐତିହାସିକ ମୁକାବିଲା ପାଇଁ ଅଣ୍ଟା ଭିଡିଛନ୍ତି। ନ୍ୟୁଜିଲାଣ୍ଡ ଦଳ ଇଂଲଣ୍ଡରେ ପହଞ୍ଚି ସାରିଥିବା ବେଳେ ଭାରତୀୟ ଦଳ ଜୁନ ୨ରେ ଯାତ୍ରା କରିବ। ଏହି ସବୁ ମଧ୍ୟରେ ପ୍ରଶଂସକ ଏହା ଜାଣିବାକୁ ଉତ୍ସୁକ ଯେ, ଯଦି ମ୍ୟାଚ୍ ଡ୍ର କିମ୍ବା ଟାଇ ରହେ ତେବେ କିଏ ବିଜେତା ହେବ ?\nବିଶ୍ବ ଟେଷ୍ଟ ଚାମ୍ପିଅନସିପ୍ ଫାଇନାଲ୍ ମୁକାବିଲା ନେଇ ଶୁକ୍ରବାର ଆଇସିସି ପକ୍ଷରୁ ବଡ ନିଷ୍ପତ୍ତି ନିଆଯାଇଛି। ଯଦି ମୁକାବିଲା ଡ୍ର କିମ୍ବା ଟାଇ ରହେ ତେବେ ଭାରତ ଓ ନ୍ୟୁଜିଲାଣ୍ଡ ଯୁଗ୍ମ ବିଜେତା ଘୋଷିତ ହେବେ। ଯଦି ଫାଇନାଲ୍ ମ୍ୟାଚ୍ର ନିର୍ଦ୍ଧାରିତ ୫ ଦିନର ସମୟ ବର୍ଷା କିମ୍ବା ଅନ୍ୟ କୌଣସି କାରଣରୁ ନଷ୍ଟ ହୁଏ ତେବେ ଏହାର ଭରଣା ପାଇଁ ଅତିରିକ୍ତ ଦିନ ରଖାଯାଇଛି। ସେଥିପାଇଁ ୨୩ ତାରିଖକୁ ରିଜର୍ଭ ଡେ ଭାବେ ରଖାଯାଇଛି। ଯଦି ପୁରା ପାଞ୍ଚ ଦିନର ଖେଳ ପରେ ସକରାତ୍ମକ ପରିଣାମ ନବାହାରେ ତେବେ କୌଣସି ଅତିରିକ୍ତ ଦିନରେ ଖେଳ ହେବ ନାହିଁ। ଏମିତି ସ୍ଥିତିରେ ମ୍ୟାଚ୍ ଡ୍ର ଘୋଷିତ କରାଯିବ।\nଐତିହାସିକ ମୁକାବିଲା ପାଇଁ ଆଇସିସିର ବଡ ଘୋଷଣା\nଟାଇଟଲ୍ ମୁକାବିଲା ଗ୍ରେଡ ୧ ଡ୍ୟୁକ୍ ବଲରେ ଖେଳାଯିବ।\nଫାଇନାଲ୍ରେ ଇଣ୍ଟରନ୍ୟାସନାଲ ପ୍ଲେଇଙ୍ଗ କଣ୍ଡିସନରେ ଅନେକ ପରିବର୍ତ୍ତନ ହେବ।\nସଟ୍ ରନ- ଥାର୍ଡ ଅମ୍ପାୟର ଓ ଫିଲ୍ଡ ଅମ୍ପାୟର ସଟ୍ ରନ ପାଇଁ ବ୍ୟାଟସମୟାନଙ୍କ କଲ୍ ଉପରେ ସମୀକ୍ଷା କରି ପାରିବେ। ପରବର୍ତ୍ତୀ ବଲ୍ ଫିଙ୍ଗାଯିବା ପୂର୍ବରୁ ଅନଫିଲ୍ଡ ଅମ୍ପାୟର ନିର୍ଣ୍ଣୟ ବିଷୟରେ ଖେଳାଳିଙ୍କୁ ସୂଚିତ କରିବେ।\nପ୍ଲେୟାର ରିଭ୍ୟୁ- ଏଲବିଡବ୍ଲ୍ୟୁ ରିଭ୍ୟୁ ପାଇଁ ନିର୍ଣ୍ଣୟ ସମୀକ୍ଷା ପ୍ରଣାଳୀ(ଡିଆରଏସ) ନେବା ପୂର୍ବରୁ ଫିଲ୍ଡିଂ କରୁଥିବା ଦଳର ଅଧିନାୟକ କିମ୍ବା ଆଉଟ୍ ହୋଇଥିବା ବ୍ୟାଟସମ୍ୟାନ ଅମ୍ପାୟରଙ୍କୁ ଜଣାଇ ପାରିବେ ଯେ, ବାସ୍ତବରେ ବଲ୍ ଖେଳିବାକୁ ଉଦ୍ୟମ କରାଯାଇଥିଲା କି ନାହିଁ।\nଡିଆରଏସ ରିଭ୍ୟୁ- ଏଲବିଡବ୍ଲ୍ୟୁ ପାଇଁ ଡିଆରଏସ ନେବା ପାଇଁ ଓ୍ବିକେଟ୍ ଜୋନ୍ର ପରିଧି ଷ୍ଟମ୍ପର ଉଚ୍ଚତା ପର୍ଯ୍ୟନ୍ତ ବୃଦ୍ଧି କରାଯାଇଛି।
